Auditor's report — BTS, period 2020 (audited, opinion: unqualified)
Auditor firm: EY
Signing partner: วราพร ประภาศิริกุล
Signed: 2020-06-01

รายงานของผู้สอบบัญชีรับอนุญาต

เสนอต่อผู้ถือหุ้นของบริษัท บีทีเอส กรุ๊ป โฮลดิ้งส์ จำกัด (มหาชน)

ความเห็น

ข้าพเจ้าได้ตรวจสอบงบการเงินรวมของบริษัท บีทีเอส กรุ๊ป โฮลดิ้งส์ จำกัด (มหาชน) และบริษัทย่อย (กลุ่มบริษัท) ซึ่งประกอบด้วยงบแสดงฐานะการเงินรวม ณ วันที่ 31 มีนาคม 2563 งบกำไรขาดทุนเบ็ดเสร็จรวม งบแสดง การเปลี่ยนแปลงส่วนของผู้ถือหุ้นรวมและงบกระแสเงินสดรวม สำหรับปีสิ้นสุดวันเดียวกัน และหมายเหตุประกอบงบการเงินรวม รวมถึงหมายเหตุสรุปนโยบายการบัญชีที่สำคัญ และได้ตรวจสอบงบการเงิน เฉพาะกิจการของบริษัท บีทีเอส กรุ๊ป โฮลดิ้งส์ จำกัด (มหาชน) ด้วยเช่นกัน

ข้าพเจ้าเห็นว่างบการเงินข้างต้นนี้แสดงฐานะการเงิน ณ วันที่ 31 มีนาคม 2563 ผลการดำเนินงานและกระแสเงินสด สำหรับปีสิ้นสุดวันเดียวกันของบริษัท บีทีเอส กรุ๊ป โฮลดิ้งส์ จำกัด (มหาชน) และบริษัทย่อย และเฉพาะของบริษัท บีทีเอส กรุ๊ป โฮลดิ้งส์ จำกัด (มหาชน) โดยถูกต้องตามที่ควรในสาระสำคัญตามมาตรฐานการรายงานทางการเงิน

เกณฑ์ในการแสดงความเห็น

ข้าพเจ้าได้ปฏิบัติงานตรวจสอบตามมาตรฐานการสอบบัญชี ความรับผิดชอบของข้าพเจ้าได้กล่าวไว้ในวรรคความรับผิดชอบของผู้สอบบัญชีต่อการตรวจสอบงบการเงินในรายงานของข้าพเจ้า ข้าพเจ้ามีความเป็นอิสระจากกลุ่มบริษัทตามข้อกำหนดจรรยาบรรณของผู้ประกอบวิชาชีพบัญชีที่กำหนดโดยสภาวิชาชีพบัญชีในส่วนที่เกี่ยวข้องกับการตรวจสอบงบการเงิน และข้าพเจ้าได้ปฏิบัติตามข้อกำหนดด้านจรรยาบรรณอื่นๆตามที่ระบุ ในข้อกำหนดนั้นด้วย ข้าพเจ้าเชื่อว่าหลักฐานการสอบบัญชีที่ข้าพเจ้าได้รับเพียงพอและเหมาะสมเพื่อใช้เป็นเกณฑ์ ในการแสดงความเห็นของข้าพเจ้า

ข้อมูลและเหตุการณ์ที่เน้น

ข้าพเจ้าขอให้สังเกตดังนี้

หมายเหตุประกอบงบการเงินข้อ 1.2 ช) เกี่ยวกับคำสั่งเรื่องการดำเนินการโครงการรถไฟฟ้าสายสีเขียว

หมายเหตุประกอบงบการเงินข้อ 1.5 สถานการณ์แพร่ระบาดของโรคติดเชื้อไวรัสโคโรนา 2019 ที่ปัจจุบันได้ขยายวงกว้างขึ้นอย่างต่อเนื่อง ทำให้เกิดการชะลอตัวของเศรษฐกิจ และมีผลกระทบต่อธุรกิจและอุตสาหกรรมส่วนใหญ่ เช่น ระบบห่วงโซ่อุปทาน การใช้จ่ายของผู้บริโภค การจำกัดหรือหยุดชะงักการผลิต การดำเนินงานที่ล่าช้าขึ้น เป็นต้น

สถานการณ์ดังกล่าวมีผลกระทบต่อกิจกรรมทางธุรกิจของกลุ่มบริษัท ซึ่งอาจส่งผลกระทบอย่างมีนัยสำคัญต่อฐานะการเงิน ผลการดำเนินงาน และกระแสเงินสดในปัจจุบันและในอนาคตของกลุ่มบริษัท อย่างไรก็ตาม ผลกระทบดังกล่าวยังไม่สามารถประมาณได้อย่างสมเหตุสมผลในขณะนี้

ฝ่ายบริหารของกลุ่มบริษัทมีการติดตามความคืบหน้าของสถานการณ์ดังกล่าวและประเมินผลกระทบทางการเงินเกี่ยวกับมูลค่าของสินทรัพย์ ประมาณการหนี้สินและหนี้สินที่อาจเกิดขึ้นอย่างต่อเนื่องและจะพิจารณาบันทึกผลกระทบดังกล่าวเมื่อสามารถทำได้

หมายเหตุประกอบงบการเงินข้อ 3 เนื่องด้วยผลกระทบจากสถานการณ์การแพร่ระบาดของโรคติดเชื้อไวรัสโคโรนา 2019 กลุ่มบริษัทได้จัดทำงบการเงินสำหรับปีสิ้นสุดวันที่ 31 มีนาคม 2563 โดยเลือกนำแนวปฏิบัติทางการบัญชี เรื่อง มาตรการผ่อนปรนชั่วคราวสำหรับทางเลือกเพิ่มเติมทางบัญชีเพื่อรองรับผลกระทบจากสถานการณ์การแพร่ระบาดของโรคติดเชื้อไวรัสโคโรนา 2019 ที่ประกาศโดยสภาวิชาชีพบัญชี มาถือปฏิบัติ

หมายเหตุประกอบงบการเงินข้อ 15.8.1 และ 15.8.2 เกี่ยวกับการประเมินมูลค่ายุติธรรมของสินทรัพย์ที่ระบุได้ที่ได้มา และหนี้สินที่รับมา ณ วันที่ซื้อ และการวัดมูลค่าของค่าความนิยมของบริษัทย่อย และการเปลี่ยนสถานะเงินลงทุนในบริษัท มาสเตอร์ แอด จำกัด (มหาชน) (“มาสเตอร์ แอด”) จากบริษัทย่อยเป็นบริษัทร่วมและรับรู้กำไรจากการเปลี่ยนสถานะเงินลงทุนดังกล่าว และกลุ่มบริษัทอยู่ในระหว่างการดำเนินการให้มีการวัดมูลค่าของสินทรัพย์ที่ระบุได้ที่ได้มาและหนี้สินที่รับมาของมาสเตอร์ แอด ให้แล้วเสร็จ

หมายเหตุประกอบงบการเงินข้อ 46.7 ค) เกี่ยวกับคดีฟ้องร้องของบริษัทย่อย

ทั้งนี้ ข้าพเจ้ามิได้แสดงความเห็นอย่างมีเงื่อนไขต่อกรณีข้างต้นนี้แต่อย่างใด

เรื่องสำคัญในการตรวจสอบ

เรื่องสำคัญในการตรวจสอบคือเรื่องต่างๆ ที่มีนัยสำคัญที่สุดตามดุลยพินิจเยี่ยงผู้ประกอบวิชาชีพของข้าพเจ้า ในการตรวจสอบงบการเงินสำหรับงวดปัจจุบัน ข้าพเจ้าได้นำเรื่องเหล่านี้มาพิจารณาในบริบทของการตรวจสอบงบการเงินโดยรวมและในการแสดงความเห็นของข้าพเจ้า ทั้งนี้ ข้าพเจ้าไม่ได้แสดงความเห็นแยกต่างหากสำหรับเรื่องเหล่านี้

ข้าพเจ้าได้ปฏิบัติงานตามความรับผิดชอบที่ได้กล่าวไว้ในวรรคความรับผิดชอบของผู้สอบบัญชีต่อการตรวจสอบงบการเงินในรายงานของข้าพเจ้า ซึ่งได้รวมความรับผิดชอบที่เกี่ยวกับเรื่องเหล่านี้ด้วย การปฏิบัติงานของข้าพเจ้าได้รวมวิธีการตรวจสอบที่ออกแบบมาเพื่อตอบสนองต่อการประเมินความเสี่ยงจากการแสดงข้อมูลที่ขัดต่อข้อเท็จจริงอันเป็นสาระสำคัญในงบการเงิน ผลของวิธีการตรวจสอบของข้าพเจ้า ซึ่งได้รวมวิธีการตรวจสอบสำหรับเรื่องเหล่านี้ด้วย ได้ใช้เป็นเกณฑ์ในการแสดงความเห็นของข้าพเจ้าต่องบการเงินโดยรวม

เรื่องสำคัญในการตรวจสอบ พร้อมวิธีการตรวจสอบสำหรับแต่ละเรื่องมีดังต่อไปนี้

การสูญเสียการควบคุมในบริษัทย่อย

ตามที่กล่าวไว้ในหมายเหตุประกอบงบการเงินข้อ 15.8.2 ภายหลังจากการออกหุ้นเพิ่มทุนในมาสเตอร์ แอด ทำให้กลุ่มบริษัทมีสัดส่วนการถือหุ้นในมาสเตอร์ แอด ลดลงจากร้อยละ 52.12 เป็นร้อยละ 41.13 ของจำนวนหุ้นที่ชำระแล้วทั้งหมดของ มาสเตอร์ แอด กลุ่มบริษัทถือว่ากลุ่มบริษัทสูญเสียการควบคุมในมาสเตอร์ แอด และรับรู้กำไรจากการเปลี่ยนสถานะเงินลงทุนจากบริษัทย่อยเป็นบริษัทร่วม เป็นจำนวนเงิน 1,127 ล้านบาท เนื่องจาก มีการเปลี่ยนแปลงโครงสร้างการถือหุ้น ซึ่งกระทบต่อการใช้อำนาจในการสั่งการกิจกรรมที่ส่งผลกระทบอย่างมีนัยสำคัญต่อจำนวนเงินผลตอบแทนที่กลุ่มบริษัทมีสิทธิได้รับของมาสเตอร์ แอด ทั้งนี้ฝ่ายบริหารจำเป็นต้องใช้ดุลยพินิจอย่างมากในการประเมินการควบคุมดังกล่าว ซึ่งมีผลกระทบอย่างเป็นสาระสำคัญต่อการจัดทำ งบการเงินรวม

ข้าพเจ้าได้สอบถามฝ่ายบริหารถึงลักษณะและวัตถุประสงค์ในการเพิ่มทุนในมาสเตอร์ แอด รวมถึงได้พิจารณาสัญญาต่าง ๆ ที่เกี่ยวข้องกับการเพิ่มทุนดังกล่าว อีกทั้งยังได้พิจารณาถึงโครงสร้างการถือหุ้นในมาสเตอร์ แอด ทั้งก่อนและหลังการเพิ่มทุนดังกล่าว เพื่อประเมินว่ากลุ่มบริษัทสูญเสียอำนาจการควบคุมในมาสเตอร์ แอด หรือไม่ โดยได้พิจารณาเงื่อนไขและข้อเท็จจริงที่เกี่ยวข้องกับอำนาจ และความสามารถในการใช้อำนาจในการ สั่งการกิจกรรมที่ส่งผลกระทบอย่างมีนัยสำคัญต่อจำนวนเงินผลตอบแทน นอกจากนี้ ยังได้ตรวจสอบการบันทึกรายการตัดยอดคงเหลือของรายการที่เกี่ยวข้องกับมาสเตอร์ แอด ออกจากบัญชี ณ วันที่สูญเสียการควบคุม และบันทึกมูลค่าเงินลงทุนในมาสเตอร์ แอด เป็นเงินลงทุนในบริษัทร่วมด้วยมูลค่ายุติธรรม รวมถึงการรับรู้กำไรจากการเปลี่ยนสถานะเงินลงทุนดังกล่าว

เงินลงทุน

ณ วันที่ 31 มีนาคม 2563 กลุ่มบริษัทมียอดคงเหลือของเงินลงทุนในบริษัทย่อย การร่วมค้า และบริษัทร่วม เป็นจำนวนเงินรวม 32,950 ล้านบาท (งบการเงินเฉพาะกิจการ: 94,690 ล้านบาท) และเงินลงทุนชั่วคราว เงินลงทุนในตราสารอนุพันธ์และเงินลงทุนระยะยาวอื่น เป็นจำนวนเงินรวม 20,702 ล้านบาท (งบการเงินเฉพาะกิจการ: 14,192 ล้านบาท) ตามรายละเอียดที่กล่าวไว้ในหมายเหตุประกอบงบการเงินข้อ 9 10 15 16 17 และ 18 รายการเงินลงทุนดังกล่าวเป็นรายการที่มีจำนวนเงินที่มีสาระสำคัญในงบแสดงฐานะการเงิน และในระหว่างปี กลุ่มบริษัทมีรายการกำไรจากการขายและปรับมูลค่ายุติธรรมของเงินลงทุนจำนวน 3,522 ล้านบาท (งบการเงินเฉพาะกิจการ: 4,347 ล้านบาท) และส่วนแบ่งกำไรจากเงินลงทุนภายใต้วิธีส่วนได้เสียจำนวนสุทธิ 1,985 ล้านบาท ซึ่งเป็นรายการที่มีสาระสำคัญในงบกำไรขาดทุนเบ็ดเสร็จ นอกจากนี้ ฝ่ายบริหารต้องใช้ดุลยพินิจอย่างสูงในการพิจารณาเรื่องการบันทึกค่าเผื่อการด้อยค่าของเงินลงทุนดังกล่าว

ข้าพเจ้าและผู้ตรวจสอบบัญชีของบริษัทย่อยได้ตรวจสอบเงินลงทุนดังกล่าว โดยทำการประเมินและทดสอบ ระบบการควบคุมภายในที่เกี่ยวข้องโดยการสอบถามผู้รับผิดชอบ ทำความเข้าใจและเลือกตัวอย่างมาสุ่มทดสอบการปฏิบัติตามการควบคุมที่ออกแบบไว้ นอกจากนั้น ยังได้สุ่มตัวอย่างตรวจสอบเอกสารการซื้อขายเงินลงทุน ทดสอบการคำนวณกำไรขาดทุนจากรายการขายเงินลงทุนและการวัดมูลค่าเงินลงทุนประเภทต่างๆ และการตรวจสอบการจัดประเภทของเงินลงทุน ว่าเป็นไปตามนโยบายบัญชีของกลุ่มบริษัท และยังได้ตรวจสอบการบันทึกส่วนแบ่งกำไรขาดทุนจากเงินลงทุนภายใต้วิธีส่วนได้เสีย ว่าเป็นไปตามมาตรฐานการรายงานทางการเงิน นอกจากนี้ ยังได้ทำความเข้าใจกระบวนการในการพิจารณาการด้อยค่าของเงินลงทุนของฝ่ายบริหาร ในการประเมินการกำหนดหน่วยสินทรัพย์ที่ก่อให้เกิดเงินสดและแบบจำลองทางการเงินที่ฝ่ายบริหารเลือกใช้โดย ได้ทำความเข้าใจกระบวนการพิจารณาของฝ่ายบริหาร ทดสอบสมมติฐานที่สำคัญที่ใช้ในการประมาณการ กระแสเงินสดที่คาดว่าจะได้รับในอนาคตจากสินทรัพย์ที่จัดทำโดยฝ่ายบริหาร โดยการเปรียบเทียบสมมติฐานดังกล่าวกับแหล่งข้อมูลภายนอกและภายในของกิจการ และสอบทานประมาณการกระแสเงินสดในอดีตกับผลการดำเนินงานที่เกิดขึ้นจริง เพื่อประเมินการประมาณการกระแสเงินสดที่คาดว่าจะได้รับในอนาคต และพิจารณาอัตราคิดลดโดยการวิเคราะห์ต้นทุนถัวเฉลี่ยถ่วงน้ำหนักของเงินทุนของกิจการ ตลอดจนการทดสอบการคำนวณมูลค่าที่คาดว่าจะได้รับคืนของสินทรัพย์ดังกล่าวตามแบบจำลองทางการเงิน

ข้อตกลงสัมปทานบริการของบริษัทย่อย (บริษัท ระบบขนส่งมวลชนกรุงเทพ จำกัด (มหาชน) บริษัท นอร์ทเทิร์น บางกอกโมโนเรล จำกัด และบริษัท อีสเทิร์น บางกอกโมโนเรล จำกัด)

บริษัทย่อยมีสัญญาที่เกี่ยวข้องกับการดำเนินโครงการรถไฟฟ้าเพื่อให้บริการสาธารณะ ซึ่งครอบคลุมถึง การออกแบบและก่อสร้างงานโยธา การจัดหาระบบรถไฟฟ้าและเครื่องกล และอุปกรณ์ที่เกี่ยวข้อง รวมถึง การให้บริการเดินรถและบำรุงรักษา ตามรายละเอียดที่กล่าวไว้ในหมายเหตุประกอบงบการเงินข้อ 1.2 12 13 และ 19 ณ วันที่ 31 มีนาคม 2563 บริษัทย่อยมีรายการที่สำคัญที่เกี่ยวข้องกับสัญญาดังกล่าว ซึ่งประกอบไปด้วยลูกหนี้ภายใต้สัญญากับหน่วยงานของรัฐ เป็นจำนวนเงิน 5,406 ล้านบาท ลูกหนี้ที่จะถึงกำหนดชำระในอนาคตภายใต้สัญญากับหน่วยงานของรัฐเป็นจำนวนเงิน 32,702 ล้านบาท ลูกหนี้ภายใต้สัญญาซื้อขายพร้อมติดตั้งระบบเดินรถ เป็นจำนวนเงิน 13,986 ล้านบาท และต้นทุนโครงการรถไฟฟ้าเป็นจำนวนเงิน 30,269 ล้านบาท ในงบการเงินรวม และในระหว่างปี บริษัทย่อยมีรายได้ที่เกี่ยวข้องกับสัญญาดังกล่าว ซึ่งประกอบไปด้วย รายได้จากการให้บริการเดินรถ รายได้จากการให้บริการรับเหมาติดตั้งและก่อสร้าง และจัดหารถไฟฟ้า และดอกเบี้ยรับที่เกี่ยวข้องเป็นจำนวนรวม 29,843 ล้านบาท ฝ่ายบริหารต้องใช้ดุลยพินิจอย่างสูงในการวิเคราะห์เนื้อหาของสัญญาและบันทึกรายการบัญชีตามขอบเขตของการตีความมาตรฐานการรายงานทางการเงินฉบับที่ 12 เรื่อง ข้อตกลงสัมปทานบริการ ซึ่งรวมถึงกระบวนการในการวัดมูลค่าและรอบระยะเวลาที่เหมาะสมในการรับรู้รายได้

ข้าพเจ้าและผู้สอบบัญชีของบริษัทย่อยได้ตรวจสอบการบันทึกรายการตามสัญญาที่เกี่ยวข้องกับการดำเนินโครงการรถไฟฟ้าเพื่อให้บริการสาธารณะข้างต้น ข้าพเจ้าได้ทำความเข้าใจและประเมินผลงานของผู้สอบบัญชีดังกล่าวในการตรวจสอบเพื่อทำความเข้าใจกระบวนการพิจารณาข้อตกลงสัมปทานบริการของฝ่ายบริหารว่าฝ่ายบริหารมีความเข้าใจในเนื้อหาของสัญญาและใช้ดุลยพินิจในการวิเคราะห์เนื้อหาของสัญญาและบันทึกรายการบัญชีสอดคล้องกับหลักการตามการตีความมาตรฐานการรายงานทางการเงินฉบับที่ 12 เรื่อง ข้อตกลงสัมปทานบริการ และได้ตรวจสอบการรับรู้รายได้จากการให้บริการรับเหมาก่อสร้าง ติดตั้งระบบการเดินรถและจัดหารถไฟฟ้า โดยได้อ่านสัญญาเพื่อพิจารณาเงื่อนไขต่าง ๆ ที่เกี่ยวกับการรับรู้รายได้ สอบถามผู้บริหารที่รับผิดชอบและทำความเข้าใจกระบวนการที่บริษัทย่อยใช้ในการประมาณต้นทุนโครงการ และได้ตรวจสอบประมาณการต้นทุนโครงการกับแผนงบประมาณของโครงการ ตรวจสอบต้นทุนที่เกิดขึ้นจริงกับเอกสารประกอบรายการ ทดสอบการคำนวณขั้นความสำเร็จของงานจากต้นทุนที่เกิดขึ้นจริง และวิเคราะห์เปรียบเทียบขั้นความสำเร็จของงานที่ประมาณโดยคู่สัญญาหรือผู้เชี่ยวชาญอิสระกับขั้นความสำเร็จของงานที่เกิดจากต้นทุนที่เกิดขึ้นจริง นอกจากนี้ ยังได้ตรวจสอบการบันทึกรายได้ค่าบริการสำหรับการดำเนินการและบำรุงรักษารถไฟฟ้าว่าเป็นไปตามที่ระบุไว้ในสัญญา

รายการปันส่วนที่เกี่ยวข้องกับการขายรายได้ค่าโดยสารสุทธิของบริษัทย่อย (บริษัท ระบบขนส่งมวลชนกรุงเทพ จำกัด (มหาชน))

ในปี 2556 บริษัทย่อยได้โอนขายสิทธิในรายได้ค่าโดยสารสุทธิของระบบรถไฟฟ้าขนส่งมวลชนสายหลัก ให้กับกองทุนรวมโครงสร้างพื้นฐานระบบขนส่งมวลชนทางราง  บีทีเอสโกรท (“กองทุนฯ”) โดยหลักการบันทึกรายการทางบัญชีและภาษีแสดงตามรายละเอียดที่กล่าวไว้ในหมายเหตุประกอบงบการเงินข้อ 1.2 ก) ในระหว่างปี บริษัทย่อยมีรายการทางบัญชีที่สำคัญที่เกี่ยวข้องกับรายการดังกล่าว คือ การปันส่วนสินทรัพย์ หนี้สิน รายได้และค่าใช้จ่ายให้แก่กองทุนฯ (รวมเรียกว่า “รายการปันส่วนที่เกี่ยวข้องกับการขายรายได้ค่าโดยสารสุทธิ”) ตามที่กล่าวไว้ในหมายเหตุประกอบงบการเงินข้อ 6 ฝ่ายบริหารต้องใช้ดุลยพินิจอย่างสูงในการกำหนดหลักเกณฑ์ และ ข้อสมมติฐานต่างๆ ในการบันทึกรายการดังกล่าว เพื่อให้สอดคล้องกับเงื่อนไขและข้อตกลงตามสัญญาที่ได้ทำไว้กับกองทุนฯ

ข้าพเจ้าได้ตรวจสอบรายการปันส่วนที่เกี่ยวข้องกับการขายรายได้ค่าโดยสารสุทธิ โดยการประเมินและทดสอบระบบการควบคุมภายในของบริษัทย่อยที่เกี่ยวข้องโดยการสอบถามผู้รับผิดชอบ ทำความเข้าใจและเลือกตัวอย่างมาสุ่มทดสอบการปฏิบัติตามการควบคุมที่บริษัทย่อยออกแบบไว้ นอกจากนี้ ข้าพเจ้าได้สุ่มตัวอย่างทดสอบการปันส่วนรายการที่เกี่ยวข้องกับการขายรายได้ค่าโดยสารสุทธิ รวมถึงการส่งหนังสือยืนยันยอดของการนำส่งรายได้ค่าโดยสารสุทธิจากกองทุนฯ ซึ่งยืนยันยอดคงค้างระหว่างกันและยอดนำส่งรายได้ค่าโดยสารสุทธิในระหว่างปี

การรับรู้รายได้ภายใต้ธุรกิจการให้บริการสื่อโฆษณา (บริษัท วี จี ไอ จำกัด (มหาชน) และบริษัทย่อย)

บริษัทย่อยได้เข้าทำสัญญากับลูกค้าเป็นจำนวนมากพร้อมการจัดรายการส่งเสริมการขาย การให้ส่วนลดต่าง ๆ รวมทั้งการให้ส่วนลดพิเศษ เพื่อกระตุ้นยอดขาย ทำให้การรับรู้รายได้ของบริษัทย่อยมีความหลากหลาย ทั้งนี้ มูลค่าและระยะเวลาในการรับรู้รายได้มีผลกระทบโดยตรงต่อกำไรหรือขาดทุนของกลุ่มบริษัทอย่างมาก และรายได้ภายใต้ธุรกิจการให้บริการสื่อโฆษณาเป็นรายการที่มีสาระสำคัญอย่างมากต่องบการเงิน

ผู้สอบบัญชีของบริษัทย่อยเป็นผู้ปฏิบัติงานตรวจสอบในเรื่องนี้ ข้าพเจ้าได้ทำความเข้าใจและประเมินผลงานของผู้สอบบัญชีดังกล่าว เพื่อให้ได้รับเอกสารการตรวจสอบที่เพียงพอ และเหมาะสมในการสอบทานการรับรู้รายได้ของบริษัทย่อย โดยได้ทำความเข้าใจเกี่ยวกับระบบการควบคุมภายในที่เกี่ยวข้องกับวงจรรายได้และสุ่มตัวอย่างเพื่อทดสอบการปฏิบัติตามการควบคุมภายในของบริษัทย่อย การสุ่มตัวอย่างสัญญาเพื่อตรวจสอบการรับรู้รายได้ว่าเป็นไปตามเงื่อนไขที่ระบุไว้ในสัญญาและสอดคล้องกับนโยบายการรับรู้รายได้ การสุ่มตรวจสอบเอกสารประกอบรายการขายและให้บริการที่เกิดขึ้นในระหว่างปีและช่วงใกล้สิ้นรอบระยะเวลาบัญชี การสอบทานใบลดหนี้ที่ออกภายหลังวันสิ้นรอบระยะเวลาบัญชี และการวิเคราะห์เปรียบเทียบข้อมูลบัญชีรายได้เพื่อตรวจสอบความผิดปกติที่อาจเกิดขึ้นของรายการขายและให้บริการตลอดรอบระยะเวลาบัญชี โดยเฉพาะรายการบัญชีที่ทำผ่านใบสำคัญทั่วไป

ข้อมูลอื่น

ผู้บริหารเป็นผู้รับผิดชอบต่อข้อมูลอื่น ซึ่งรวมถึงข้อมูลที่รวมอยู่ในรายงานประจำปีของกลุ่มบริษัท (แต่ไม่รวมถึงงบการเงินและรายงานของผู้สอบบัญชีที่แสดงอยู่ในรายงานนั้น) ซึ่งคาดว่าจะถูกจัดเตรียมให้กับข้าพเจ้าภายหลังวันที่ในรายงานของผู้สอบบัญชีนี้

ความเห็นของข้าพเจ้าต่องบการเงินไม่ครอบคลุมถึงข้อมูลอื่นและข้าพเจ้าไม่ได้ให้ข้อสรุปในลักษณะการให้ความเชื่อมั่นในรูปแบบใดๆต่อข้อมูลอื่นนั้น

ความรับผิดชอบของข้าพเจ้าที่เกี่ยวเนื่องกับการตรวจสอบงบการเงินคือ การอ่านและพิจารณาว่าข้อมูลอื่นนั้นมีความขัดแย้งที่มีสาระสำคัญกับงบการเงินหรือกับความรู้ที่ได้รับจากการตรวจสอบของข้าพเจ้าหรือไม่ หรือปรากฏว่าข้อมูลอื่นแสดงขัดต่อข้อเท็จจริงอันเป็นสาระสำคัญหรือไม่

เมื่อข้าพเจ้าได้อ่านรายงานประจำปีของกลุ่มบริษัทตามที่กล่าวข้างต้นแล้ว และหากสรุปได้ว่ามีการแสดงข้อมูลที่ขัดต่อข้อเท็จจริงอันเป็นสาระสำคัญ ข้าพเจ้าจะสื่อสารเรื่องดังกล่าวให้ผู้มีหน้าที่ในการกำกับดูแลทราบเพื่อให้มีการดำเนินการแก้ไขที่เหมาะสมต่อไป

ความรับผิดชอบของผู้บริหารและผู้มีหน้าที่ในการกำกับดูแลต่องบการเงิน

ผู้บริหารมีหน้าที่รับผิดชอบในการจัดทำและนำเสนองบการเงินเหล่านี้โดยถูกต้องตามที่ควรตามมาตรฐาน
การรายงานทางการเงิน และรับผิดชอบเกี่ยวกับการควบคุมภายในที่ผู้บริหารพิจารณาว่าจำเป็นเพื่อให้สามารถจัดทำงบการเงินที่ปราศจากการแสดงข้อมูลที่ขัดต่อข้อเท็จจริงอันเป็นสาระสำคัญไม่ว่าจะเกิดจากการทุจริตหรือข้อผิดพลาด

ในการจัดทำงบการเงิน ผู้บริหารรับผิดชอบในการประเมินความสามารถของกลุ่มบริษัทในการดำเนินงานต่อเนื่อง การเปิดเผยเรื่องที่เกี่ยวกับการดำเนินงานต่อเนื่องในกรณีที่มีเรื่องดังกล่าว  และการใช้เกณฑ์การบัญชีสำหรับกิจการที่ดำเนินงานต่อเนื่องเว้นแต่ผู้บริหารมีความตั้งใจที่จะเลิกกลุ่มบริษัทหรือหยุดดำเนินงานหรือไม่สามารถดำเนินงานต่อเนื่องอีกต่อไปได้

ผู้มีหน้าที่ในการกำกับดูแลมีหน้าที่ในการสอดส่องดูแลกระบวนการในการจัดทำรายงานทางการเงินของกลุ่มบริษัท

ความรับผิดชอบของผู้สอบบัญชีต่อการตรวจสอบงบการเงิน

การตรวจสอบของข้าพเจ้ามีวัตถุประสงค์เพื่อให้ได้ความเชื่อมั่นอย่างสมเหตุสมผลว่างบการเงินโดยรวมปราศจากการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่ ไม่ว่าจะเกิดจากการทุจริตหรือข้อผิดพลาด และเสนอรายงานของผู้สอบบัญชีซึ่งรวมความเห็นของข้าพเจ้าอยู่ด้วย ความเชื่อมั่นอย่างสมเหตุสมผลคือความเชื่อมั่นในระดับสูงแต่ไม่ได้เป็นการรับประกันว่าการปฏิบัติงานตรวจสอบตามมาตรฐานการสอบบัญชีจะสามารถตรวจพบข้อมูลที่ขัดต่อข้อเท็จจริงอันเป็นสาระสำคัญที่มีอยู่ได้เสมอไป ข้อมูลที่ขัดต่อข้อเท็จจริงอาจเกิดจากการทุจริตหรือข้อผิดพลาดและถือว่ามีสาระสำคัญเมื่อคาดการณ์อย่างสมเหตุสมผลได้ว่ารายการที่ขัดต่อข้อเท็จจริงแต่ละรายการหรือทุกรายการรวมกันจะมีผลต่อการตัดสินใจทางเศรษฐกิจของผู้ใช้งบการเงินจากการใช้งบการเงินเหล่านี้

ในการตรวจสอบของข้าพเจ้าตามมาตรฐานการสอบบัญชี ข้าพเจ้าใช้ดุลยพินิจและการสังเกตและสงสัยเยี่ยง
ผู้ประกอบวิชาชีพตลอดการตรวจสอบ และข้าพเจ้าได้ปฏิบัติงานดังต่อไปนี้ด้วย

ระบุและประเมินความเสี่ยงที่อาจมีการแสดงข้อมูลที่ขัดต่อข้อเท็จจริงอันเป็นสาระสำคัญในงบการเงิน ไม่ว่าจะเกิดจากการทุจริตหรือข้อผิดพลาด ออกแบบและปฏิบัติงานตามวิธีการตรวจสอบเพื่อตอบสนองต่อความเสี่ยงเหล่านั้น และได้หลักฐานการสอบบัญชีที่เพียงพอและเหมาะสมเพื่อเป็นเกณฑ์ในการแสดงความเห็นของข้าพเจ้า ความเสี่ยงที่ไม่พบข้อมูลที่ขัดต่อข้อเท็จจริงอันเป็นสาระสำคัญซึ่งเป็นผลมาจากการทุจริตจะสูงกว่าความเสี่ยงที่เกิดจากข้อผิดพลาด เนื่องจากการทุจริตอาจเกี่ยวกับการสมรู้ร่วมคิด การปลอมแปลงเอกสารหลักฐาน การตั้งใจละเว้นการแสดงข้อมูล การแสดงข้อมูลที่ไม่ตรงตามข้อเท็จจริงหรือการแทรกแซงการควบคุมภายใน

ทำความเข้าใจเกี่ยวกับระบบการควบคุมภายในที่เกี่ยวข้องกับการตรวจสอบ เพื่อออกแบบวิธีการตรวจสอบให้เหมาะสมกับสถานการณ์ แต่ไม่ใช่เพื่อวัตถุประสงค์ในการแสดงความเห็นต่อความมีประสิทธิผลของการควบคุมภายในของกลุ่มบริษัท

ประเมินความเหมาะสมของนโยบายการบัญชีที่ผู้บริหารใช้และความสมเหตุสมผลของประมาณการทางบัญชีและการเปิดเผยข้อมูลที่เกี่ยวข้องที่ผู้บริหารจัดทำ

สรุปเกี่ยวกับความเหมาะสมของการใช้เกณฑ์การบัญชีสำหรับกิจการที่ดำเนินงานต่อเนื่องของผู้บริหาร และสรุปจากหลักฐานการสอบบัญชีที่ได้รับว่ามีความไม่แน่นอนที่มีสาระสำคัญที่เกี่ยวกับเหตุการณ์หรือสถานการณ์ที่อาจเป็นเหตุให้เกิดข้อสงสัยอย่างมีนัยสำคัญต่อความสามารถของกลุ่มบริษัทในการดำเนินงานต่อเนื่องหรือไม่ หากข้าพเจ้าได้ข้อสรุปว่ามีความไม่แน่นอนที่มีสาระสำคัญ ข้าพเจ้าจะต้องให้ข้อสังเกตไว้ในรายงานของผู้สอบบัญชีของข้าพเจ้าถึงการเปิดเผยข้อมูลที่เกี่ยวข้องในงบการเงิน หรือหากเห็นว่าการเปิดเผยดังกล่าวไม่เพียงพอ ข้าพเจ้าจะแสดงความเห็นที่เปลี่ยนแปลงไป ข้อสรุปของข้าพเจ้าขึ้นอยู่กับหลักฐานการสอบบัญชีที่ได้รับจนถึงวันที่ในรายงานของผู้สอบบัญชีของข้าพเจ้า อย่างไรก็ตาม เหตุการณ์หรือสถานการณ์ในอนาคตอาจเป็นเหตุให้กลุ่มบริษัทต้องหยุดการดำเนินงานต่อเนื่องได้

ประเมินการนำเสนอ โครงสร้างและเนื้อหาของงบการเงินโดยรวม รวมถึงการเปิดเผยข้อมูลที่เกี่ยวข้อง ตลอดจนประเมินว่างบการเงินแสดงรายการและเหตุการณ์ที่เกิดขึ้นโดยถูกต้องตามที่ควรหรือไม่

รวบรวมเอกสารหลักฐานการสอบบัญชีที่เหมาะสมอย่างเพียงพอเกี่ยวกับข้อมูลทางการเงินของกิจการหรือของกิจกรรมทางธุรกิจภายในกลุ่มบริษัทเพื่อแสดงความเห็นต่องบการเงินรวม ข้าพเจ้ารับผิดชอบต่อการกำหนดแนวทาง การควบคุมดูแล และการปฏิบัติงานตรวจสอบกลุ่มบริษัท ข้าพเจ้าเป็นผู้รับผิดชอบแต่เพียงผู้เดียวต่อความเห็นของข้าพเจ้า

ข้าพเจ้าได้สื่อสารกับผู้มีหน้าที่ในการกำกับดูแลในเรื่องต่างๆซึ่งรวมถึงขอบเขตและช่วงเวลาของการตรวจสอบตามที่ได้วางแผนไว้ ประเด็นที่มีนัยสำคัญที่พบจากการตรวจสอบรวมถึงข้อบกพร่องที่มีนัยสำคัญในระบบการควบคุมภายใน หากข้าพเจ้าได้พบในระหว่างการตรวจสอบของข้าพเจ้า

ข้าพเจ้าได้ให้คำรับรองแก่ผู้มีหน้าที่ในการกำกับดูแลว่าข้าพเจ้าได้ปฏิบัติตามข้อกำหนดจรรยาบรรณที่เกี่ยวข้องกับความเป็นอิสระและได้สื่อสารกับผู้มีหน้าที่ในการกำกับดูแลเกี่ยวกับความสัมพันธ์ทั้งหมดตลอดจนเรื่องอื่นซึ่งข้าพเจ้าเชื่อว่ามีเหตุผลที่บุคคลภายนอกอาจพิจารณาว่ากระทบต่อความเป็นอิสระของข้าพเจ้าและมาตรการที่ข้าพเจ้าใช้เพื่อป้องกันไม่ให้ข้าพเจ้าขาดความเป็นอิสระ

จากเรื่องทั้งหลายที่สื่อสารกับผู้มีหน้าที่ในการกำกับดูแล ข้าพเจ้าได้พิจารณาเรื่องต่าง ๆ ที่มีนัยสำคัญที่สุดใน
การตรวจสอบงบการเงินในงวดปัจจุบันและกำหนดเป็นเรื่องสำคัญในการตรวจสอบ ข้าพเจ้าได้อธิบายเรื่องเหล่านี้ไว้ในรายงานของผู้สอบบัญชี เว้นแต่กฎหมายหรือข้อบังคับห้ามไม่ให้เปิดเผยเรื่องดังกล่าวต่อสาธารณะ หรือในสถานการณ์ที่ยากที่จะเกิดขึ้น ข้าพเจ้าพิจารณาว่าไม่ควรสื่อสารเรื่องดังกล่าวในรายงานของข้าพเจ้าเพราะการกระทำดังกล่าวสามารถคาดการณ์ได้อย่างสมเหตุสมผลว่าจะมีผลกระทบในทางลบมากกว่าผลประโยชน์ที่
ผู้มีส่วนได้เสียสาธารณะจะได้จากการสื่อสารดังกล่าว

ข้าพเจ้าเป็นผู้รับผิดชอบงานสอบบัญชีและการนำเสนอรายงานฉบับนี้

วราพร ประภาศิริกุล

ผู้สอบบัญชีรับอนุญาต เลขทะเบียน 4579

บริษัท สำนักงาน อีวาย จำกัด

กรุงเทพฯ: 1 มิถุนายน 2563

|  | บริษัท บีทีเอส กรุ๊ป โฮลดิ้งส์ จำกัด (มหาชน) และบริษัทย่อย รายงาน และ งบการเงินรวม 31 มีนาคม 2563 |